Source: https://e-justice.europa.eu/content_european_payment_order-353-ro-printMS-mt.do?member=1
Timestamp: 2019-07-23 15:40:16+00:00
Document Index: 587199

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

L-Ordni Ewropea tal-Ħlas - Rumanija
Il-qorti bil-ġuriżdizzjoni biex tinħareġ Ordni ta' Ħlas Ewropea hija l-qorti bil-ġuriżdizzjoni li tisma' l-kawża fl-ewwel istanza:
- il-qorti distrettwali (li għandha ġuriżdizzjoni biex tisma' t-talbiet fl-ewwel istanza għal ammont speċifiku ta' flus sa massimu ta' RON 200 000) jew
- it-tribunal (li jkollu l-ġuriżdizzjoni li jisma' r-rikorsi kollha fl-ewwel istanza li bil-liġi mhuma fil-ġuriżdizzjoni tal-ebda qorti oħra, jiġifieri li jinkludu talbiet għal ammonti ogħla minn RON 200 000) — l-Artikolu 94(1), il-punt 1(j), u l-Artikolu 95, il-punt 1, tal-Kodiċi ta' Proċedura Ċivili (rigward ordnijiet ta' ħlas, ara l-Artikolu 1015 tal-Kodiċi ta' Proċedura Ċivili l-ġdid, li jistipula li l-kreditur jista' jippreżenta talba għal ordni ta' ħlas lill-qorti kompetenti li tindirizza s-sustanza tal-kawża fl-ewwel istanza).
- il-proċedura skont il-liġi ordinarja:
- deċiżjonijiet finali jistgħu jiġu kkontestati permezz ta' appell straordinarju li jitlob l-annullament meta l-appellant ma jkunx tħarrek kif xieraq u ma kienx preżenti fil-proċedimenti; appell bħal dan li jitlob l-annullament jista' jiġi ppreżentat fi żmien 15-il jum mid-data tan-notifika tad-deċiżjoni, imma mhux iktar tard minn sena wara d-data meta d-deċiżjoni ssir finali; il-bażi għall-appell trid tiġi stabbilita fi żmien il-15-il jum imsemmija fuq — inkella tkun nulla u bla effett (l-Artikoli 503(1) u 506 tal-Kodiċi ta' Proċedura Ċivili l-ġdid);
- jisa' jintalab appell straordinarju għal reviżjoni ta' deċiżjoni meħuda dwar is-sustanza tal-kawża jew li tirreferi għaliha jekk il-parti kkonċernata ma tkunx setgħet tidher fil-proċedimenti minħabba ċirkostanzi mhux fil-kontroll tagħha u tkun infurmat lill-qorti b'dan; meta japplikaw dawn iċ-ċirkostanzi , deċiżjonijiet li ma jirreferux għas-sustanza tal-kawża jkunu suġġetti għal reviżjoni wkoll; iż-żmien permess biex tintalab reviżjoni huwa ta' 15-il jum, li jibdew jgħoddu minn meta jintemmu ċ-ċirkostanzi li jipprevjenu (l-Artikolu 509(1), il-punt 9, u (2) u, l-Artikolu 511(2) tal-Kodiċi ta' Proċedura Ċivili l-ġdid);
- parti li taqbeż l-iskadenza proċedurali tingħata skadenza ġdida biss jekk turi li d-dewmien kien dovut għal raġunijiet sostanzjati sew; għal din il-fini, il-parti trid timla d-dokument proċedurali meħtieġ mhux iktar tard minn 15-il jum wara li jintemmu ċ-ċirkostanzi li pprevenewha, u titlob skadenza ġdida; fil-każ ta' proċeduri ta' appell, din l-iskadenza tkun l-istess bħall-iskadenza normali permessa għall-preżentazzjoni ta' appell; talba biex tingħata skadenza ġdida tiġi deċiża mill-qorti kompetenti li tiddeċiedi dwar talbiet li jirrigwardaw drittijiet mhux eżerċitati fil-ħin (l-Artikolu 186) tal-Kodiċi ta' Proċedura Ċivili l-ġdid).
- proċedura speċjali għall-ordni ta' ħlas:
- il-Kodiċi ta' Proċedura Ċivili l-ġdid (l-Artikoli 1013 sa 1024) jistabbilixxi proċedura partikolari għall-ordnijiet ta' ħlas;
- debitur jista' jippreżenta talba għal annullament ta' ordni ta' ħlas fi żmien 10 ijiem minn meta jiġi nnotifikat (l-Artikolu 1023(1) tal-Kodiċi ta' Proċedura Ċivili);
- kreditur jista', fi żmien 10 ijiem (l-Artikolu 1023(2) tal-Kodiċi ta' Proċedura Ċivili l-ġdid), jippreżenta talba għal annullament ta' deċiżjoni stipulata fl-Artikolu 1020(1) u (2) [1] tal-Kodiċi ta' Proċedura Ċivili l-ġdid, jew ta' ordni ta' ħlas stipulat fl-Artikolu 1021(2) [2];
- talba għal annullament tkun ipproċessata mill-qorti li tkun ħarġet l-ordni ta' ħlas, preseduta minn żewġ imħallfin (l-Artikolu 1023(4) tal-Kodiċi ta' Proċedura Ċivili l-ġdid);
- meta l-qorti li tiddeċiedi l-kawża tilqa' t-talba għal annullament kompletament jew parzjalment, hija tannulla l-ordni kompletament jew parzjalment, kif applikabbli, u tagħti deċiżjoni finali; meta l-qorti li tiddeċiedi l-kawża tilqa' t-talba għal annullament, hija toħroġ deċiżjoni finali li timponi l-ordni ta' ħlas; deċiżjoni li tiċħad talba għal annullament tkun finali (l-Artikolu 1023(6) l-ewwel sentenza, (7) u (8) tal-Kodiċi ta' Proċedura Ċivili);
- il-parti kkonċernata tista' tippreżenta appell kontra l-eżekuzzjoni tal-ordni ta' ħlas, skont il-liġi ordinarja; l-appell jista' jirreferi biss għall-irregolaritajiet fil-proċedura ta' eżekuzzjoni jew raġunijiet għat-tmiem tal-obbligu li ġraw wara li l-ordni ta' ħlas sar finali (l-Artikolu 1024(2) tal-Kodiċi ta' Proċedura Ċivili l-ġdid).
[1] Skont l-Artikolu 1021 tal-Kodiċi ta' Proċedura Ċivili l-ġdid:
"L-Artikolu 1020 Kontestazzjoni tat-talba
(1) Meta debitur jikkontesta t-talba, il-qorti għandha tara jekk il-kontestazzjoni hijiex iġġustifikata, fuq il-bażi tad-dokumenti fl-atti tal-kawża u l-ispjegazzjonijiet u l-kjarifiki pprovduti mill-partijiet. Jekk id-difiża tad-debitur tkun iġġustifikata, il-qorti għandha tiċħad it-talba tal-kreditur billi toħroġ deċiżjoni.
(2) Meta d-difiża sostantiva ppreżentata mid-debitur tinvolvi l-ipproċessar ta' evidenza ħlief dik imsemmija fil-paragrafu (1) u dik l-evidenza tkun ammissibbli fi proċedimenti tal-liġi ordinarja, skont il-liġi, il-qorti għandha tiċħad it-talba tal-kreditur għal ordni ta' ħlas billi toħroġ deċiżjoni.
(3) Fil-każijiet imsemmija fil-paragrafi (1) u (2), il-kreditur jista' jippreżenta talba biex jiftaħ il-proċedimenti legali skont il-liġi ordinarja."
[2] Skont l-Artikolu 1021(2) tal-Kodiċi ta' Proċedura Ċivili l-ġdid: "Meta l-qorti, wara li eżaminat l-evidenza tal-kawża, issib li t-talbiet tal-kreditur ikunu ġġustifikati parzjalment biss, hija għandha toħroġ ordni ta' ħlas biss għal dik il-parti u għandha tindika wkoll id-data ta' skadenza għall-ħlas. F'każijiet bħal dawn, il-kreditur jista' jippreżenta talba biex jiftaħ il-proċedimenti legali skont il-liġi ordinarja, bil-ħsieb li jiġi impost obbligu fuq id-debitur biex iħallas il-bqija tad-dejn."
- il-proċedura skont il-liġi ordinarja
- Notifika/komunikazzjoni ta' ċitazzjoni u dokumenti proċedurali oħrajn iridu jkunu konformi mal-Artikoli 153 sa 173 tal-Kodiċi ta' Proċedura Ċivili l-ġdid. Hawn taħt hawn imniżżla xi eżempji ta' kif issir in-notifika/komunikazzjoni:
- ċitazzjoni u d-dokumenti proċedurali kollha jiġu nnotifikati ex officio mill-aġenti proċedurali tal-qorti kkonċernata jew kwalunkwe impjegat ieħor tagħha, kif ukoll minn aġenti jew impjegati ta' qrati oħrajn li jkollhom il-ġuriżdizzjoni fejn ikun residenti d-destinatarju li jrid jiġi nnotifikat (l-Artikolu 154(1) tal-Kodiċi ta' Proċedura Ċivili l-ġdid);
- jekk id-dokumenti ma jkunux jistgħu jiġu nnotifikati fil-mod stabbilit hawn fuq, jintbagħtu bil-posta, b'ittra rreġistrata b'dikjarazzjoni tal-kontenut u konferma tar-riċevuta, f'envelop issiġġillat li tinhemeż miegħu prova tal-irċevuta/rekord tal-forma tal-konsenha u l-avviż stipulat mil-liġi (l-Artikolu 154(4) tal-Kodiċi ta' Proċedura Ċivili l-ġdid);
- wara talba u bl-ispejjeż imħallsa biss mill-parti interessata, dokumenti proċedurali jistgħu jiġu nnotifikati jew mill-bailiffs, li huma meħtieġa jikkonformaw mal-formalitajiet stipulati skont il-liġi proċedurali, jew permezz ta' servizzi ta' konsenja espress (l-Artikolu 154(5) tal-Kodiċi ta' Proċedura Ċivili l-ġdid);
- ċitazzjonijiet u dokumenti proċedurali oħrajn jistgħu jkunu kkomunikati mir-reġistru tal-qorti permezz ta' telefaks, e-mail jew mezzi oħrajn li kapaċi jittrażmettu t-test tad-dokument u jiżguraw il-konferma tal-irċevuta, meta l-parti kkonċernata tkun ipprovdiet lill-qorti bid-dettalji neċessarji għal din il-fini; għall-fini ta' konferma, il-qorti se tinkludi mad-dokument proċedurali, formola li tiddikjara: l-isem tal-qorti, id-data ta' komunikazzjoni, l-isem tar-reġistratur li ħa ħsieb il-komunikazzjoni, u d-dokumenti kkomunikati; il-formola trid timtela mid-destinatarju, li jrid jiddikjara d-data tar-riċevuta u jipprovdi l-isem u l-firma tal-persuna responsabbli biex jirċievi l-korrispondenza; imbagħad trid tiġi rritornata lill-qorti b'faks, e-mail jew mezz xieraq ieħor (l-Artikolu 154(6) tal-Kodiċi ta' Proċedura Ċivili).
- l-ordni trid tiġi nnotifikata lill-parti preżenti jew lil kull parti mingħajr dewmien, skont il-liġi (l-Artikolu 1021(5) tal-Kodiċi ta' Proċedura Ċivili l-ġdid).
It-talbiet iridu jsiru bir-Rumen.
L-aħħar aġġornament: 19/07/2016